ലഹരിമരുന്ന് കേസില് പ്രതികളാകുന്ന പെണ്കുട്ടികളുടെ എണ്ണം കൂടുന്നു കൂടുതലും 25 വയസ്സില് താഴെയുള്ളവര് കൊച്ചി: ലഹരിമരുന്ന് കേസുകളില് പ്രതികളാവുന്ന പെണ്കുട്ടികളുടെ എണ്ണം കൂടുകയാണെന്ന് വ്യക്തമാക്കി സര്ക്കാര് ഹൈക്കോടതിയില്. അടുത്തകാലത്താണ് ഈ പ്രവണത കൂടുന്നതെന്നും, 25 വയസ്സുവരെയുള്ള പെണ്കുട്ടികളാണ് ഇവരിലേറെയെന്നും സര്ക്കാര് വ്യക്തമാക്കി. കേസില് പ്രതിയായ വൈപ്പിന് സ്വദേശിനി ആര്യ ചേലാട്ടിന്റെ 23 ജാമ്യാപേക്ഷയിലാണ് സര്ക്കാര് ഇക്കാര്യം അറിയിച്ചത്. ജാമ്യാപേക്ഷ വിധിപറയാന് മാറ്റി. ജാമ്യം നല്കുന്നതിനെ സര്ക്കാര് എതിര്ത്തു. ഈ വര്ഷം ജനുവരിയിലാണ് എം.ഡി.എം.എ. വിഭാഗത്തിലുള്ള ലഹരിമരുന്നുകള്, ഹാഷിഷ് ഓയില്, കഞ്ചാവ് എന്നിവയുമായി കാസര്കോട് സ്വദേശി വി.കെ. സമീര്, കോതമംഗലം സ്വദേശി അജ്മല് റസാഖ്, ആര്യ ചേലാട്ട് എന്നിവരെ കൊച്ചി സെന്ട്രല് പോലീസും ജില്ലാ ലഹരിവിരുദ്ധ സ്പെഷ്യല് ആക്ഷന് ഫോഴ്സും ചേര്ന്ന് പിടികൂടിയത്.